SCBSEปันผล8เดือน8%
บลจ.ไทยพาณิชย์มองหุ้นไทยยังขาขึ้นการเมืองบาทแข็งฉุดตลาดผันผวน
4 เม.ย. 2556

บลจ.ไทยพาณิชย์มองหุ้นไทยยังขาขึ้นการเมืองบาทแข็งฉุดตลาดผันผวน
บลจ.ไทยพาณิชย์ จ่ายปันผลกองซีเล็คท์ อิควิตี้ ฟันด์ 1.40 บาท/หน่วย หรือ 8% ในช่วง 8 เดือน
นางโชติกา สวนานนท์ กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ เปิดเผยว่า บริษัทเตรียมจ่ายเงินปันผลกองทุนเปิดไทยพาณิชย์ซีเล็คท์ อิควิตี้ ฟันด์ (SCBSE) สำหรับผลการดำเนินงานระหว่างวันที่ 1 ส.ค. 2555-29 มี.ค. 2556 เป็นครั้งที่ 2 ในอัตราหน่วยละ 1.40 บาท คิดเป็น 10% เทียบกับมูลค่าสินทรัพย์ต่อหน่วยที่ 13.9982 วันที่ 29 มี.ค. 2556 
กองทุนจะจ่ายเงินให้ผู้ถือหน่วยในวันที่ 11 เม.ย. 2556 โดย 4 เดือนก่อนหน้าได้จ่ายเงินปันผลไปแล้ว 1.15 บาทต่อหน่วย
ทั้งนี้ กองทุนจะคัดเลือกลงทุนในรายหุ้นที่น่าสนใจลงทุนมากที่สุดและสอดคล้องกับแนวโน้มการลงทุนในขณะนั้น โดยจะใส่น้ำหนักการลงทุนมากน้อยตามความน่าสนใจของหุ้นนั้น ในแต่ละขณะกองทุนจะลงทุนในหุ้นไม่เกิน 30 ตัว จึงเหมาะสำหรับผู้ที่รับความเสี่ยงได้สูง โดยที่ผ่านมากองทุนเน้นลงทุนในหุ้นที่มีอัตราการเติบโตของกำไรสูงและทยอยขายทำกำไรเป็นระยะเมื่อหุ้นที่ลงทุนไว้ขึ้นไปใกล้เคียงกับราคาเป้าหมายและปรับสัดส่วนเงินสดให้สอดคล้องกับทิศทางตลาด 
นางโชติกา กล่าวว่า คาดว่าทิศทางตลาดหุ้นโดยรวมในปีนี้ยังเป็นขาขึ้นตามการเติบโตของเศรษฐกิจไทยและการฟื้นตัวของประเทศสำคัญ โดยปัจจัยขับเคลื่อนหลักจะมาจากการลงทุนจากภาครัฐ ขณะที่การขยายตัวของการบริโภคและการขยายความเป็นเมืองไปยังต่างจังหวัด ทำให้หลายบริษัทที่ได้รับประโยชน์มีอัตราการเติบโตในระดับสูงได้ ซึ่งกองทุนจะเน้นลงทุนหุ้นเหล่านี้ 
ปัจจัยเสี่ยงในการลงทุน ได้แก่ การฟื้นตัวของเศรษฐกิจสหรัฐไม่เป็นไปตามคาดและปัญหาการเงินในยุโรป ขณะที่ปัจจัยการเมืองในประเทศและการแข็งค่าของเงินบาท ทำให้นักลงทุนกังวลมาตรการที่ธนาคารแห่งประเทศไทยจะนำออกมาใช้ ทำให้การลงทุนผันผวนเป็นระยะ 
นายสานุพงศ์ สุทัศน์ธรรมกุล นักวิเคราะห์หลักทรัพย์กองทุนรวม บริษัทหลักทรัพย์ ฟิลลิป (ประเทศไทย) กล่าวว่า แนวโน้มตลาดหุ้นมีโอกาสผันผวน แนะรอจังหวะเข้าสะสมกองทุนรวมหุ้นระยะยาว (LTF) กองทุนรวมเพื่อการเลี้ยงชีพ (RMF) และกองทุนหุ้นไทยเพื่อลงทุนระยะยาว